Waterkloof-2 voor paroolraad | Maroela Media
Twee van die sogenaamde Waterkloof-4 het Vrydag voor die paroolraad verskyn, hangende 'n hersiening van hul parool.
"Die besluit sal voor volgende week Vrydag geneem word, waarna 'n persverklaring uitgereik sal word," het Manelisi Wolela, woordvoerder van die departement van korrektiewe dienste, gesê. "Die ondersoek na die rol van korrektiewe beamptes in die Waterkloof-2 is nog nie afgehandel nie."
Hy sê 'n verklaring sal op 'n gepaste tyd uitgereik word weens die sensitiwiteit en erns van die saak.
Veroordeelde moordenaars Frikkie du Preez en Christoff Becker is Sondag, vier dae nadat hulle op parool vrygelaat is, weer in hegtenis geneem. 'n Video, wat glo met 'n selfoon geneem is, is op YouTube gelaai van die twee wat na bewering alkohol en 'n selfoon in 'n tronksel by die Kgosi Mampuru-gevangenis in Pretoria gebruik.
Bekker, Du Preez, Gert van Schalkwyk en Reinach Tiedt is verlede Dinsdag vrygelaat nadat hulle 'n hawelose man in 2001 doodgeslaan het.
Die departement het Woensdag gesê Du Preez en Becker sal in aanhouding bly totdat die paroolraad 'n besluit geneem het. Sibusiso Ndebele, minister van korrektiewe dienste, het Woensdag gewaarsku dat "anargie" nie by korrektiewe sentra geduld sal word nie. "Enige beampte of oortreder wat hieraan skuldig bevind word, sal vervolg word," het Ndebele gesê. -SAPA